b'\n_START_ARTICLE_\nTr\xc3\xa5dl\xc3\xb8st nettverkskort\n_START_PARAGRAPH_\nEt tr\xc3\xa5dl\xc3\xb8st nettverkskort er et nettverkskort som gir tilknytning til et tr\xc3\xa5dl\xc3\xb8st radiobasert datanett, i motsetning til et ledningsbasert nettverk slik som Token Ring og Ethernet. Nettverkskontrolleren arbeider i lag 1 og lag 2 av OSI-modellen. Kortet bruker en antenne til \xc3\xa5 kommunisere ved hjelp av mikrob\xc3\xb8lger. P\xc3\xa5 en stasjon\xc3\xa6r datamaskin er den vanligvis tilknyttet ved \xc3\xa5 bruke en PCI-buss. Andre muligheter er USB og PC-kort. Integrerte kort er ogs\xc3\xa5 tilgjengelige, vanligvis i form av Mini PCI og PCI Express Mini kort._NEWLINE_Tidligere var kortene implementert p\xc3\xa5 utvidelseskort som var plassert i en databuss. Lavkostnads-standarden Wi-Fi betyr at mange nyere b\xc3\xa6rbare datamaskiner har tr\xc3\xa5dl\xc3\xb8se nettverkskort integrert p\xc3\xa5 hovedkortet._NEWLINE_Begrepet tr\xc3\xa5dl\xc3\xb8se nettverkskort brukes vanligvis om IEEE 802.11-adaptere, men kan ogs\xc3\xa5 anvendes om kort som bruker andre protokoller, slik som bl\xc3\xa5tann.'